 **2**

Številka: 0110-0006/2025-1

Nova Gorica, dne 5. junija 2025

**O D G O V O R I**

**NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA**

**PODANA NA SEJAH MESTNEGA SVETA**

**26. SEJA MESTNEGA SVETA, 22. maja 2025**

1. **SVETNICA DAMJANA PAVLICA** je podala naslednjo pobudo:

V našem zaselku v Šempasu vodovodne cevi vsakih par mesecev počijo. Vodovodne cevi so že stare več kot petdeset let in bi bilo prav, da se vodovodna napeljava obnavlja vsaj po delih, osnutki projekta vodovodov in kanalizacije so že narejeni. Naj se tam, kjer ni potrebna služnosti to zgradi na novo. Sicer je to vedno potrebno sanirati, drugič bo voda puščala na drugem mestu. Ponovno težka mehanizacija in nove cevi in asfalt, ki predstavlja velik strošek, in seveda te stroške, ki plačujemo vsi. Čudi me tudi, da se ne pogovarjate z drugimi izvajalci in dela ne usklajujete, da so tako cenejša. Elektro Primorska so po vasi kopali in menjali kable in z deli ravno zaključili. Pred meseci se je napeljala po vasi optika po zraku, tudi vodovodne cevi verjetno niso v najboljšem stanju. Ponovno zapora ceste draga nova asfaltna prevleka. V Šempasu imamo vedno več kablov po zraku, kar nič kaj lepo ne izgleda. Moram poudariti še to, da optika še ni zaključena.

**Občinska uprava** jeposredovala naslednji odgovor:

Vodovodno omrežje na tem območju je dejansko staro več desetletij in na določenih odsekih v slabem stanju, kar se kaže v ponavljajočih se okvarah. To predstavlja težavo tako z vidika zanesljivosti oskrbe z vodo kot z vidika stroškov rednega vzdrževanja.

Za omenjeni del območja je bila že izdelana dokumentacija za pridobitev projektnih in drugih pogojev (DPP), ki predstavlja osnovo za nadaljnje faze projektiranja. Dokumentacija celovito obravnava komunalno ureditev, vključno z rekonstrukcijo vodovoda, fekalne in meteorne kanalizacije ter upošteva tudi možnosti sočasne gradnje več vrst infrastrukture (elektro, komunikacijska omrežja ipd.). V postopku priprave DPP so bili upoštevani tudi pogoji in zahteve vseh relevantnih soglasodajalcev.

V zvezi z deli, ki so jih nedavno izvedli drugi upravljavci (npr. Elektro Primorska, izvajalci optičnega omrežja) se zavedamo pomena usklajevanja. Načeloma si za to prizadevamo, vendar v praksi včasih prihaja do časovnih in proračunskih neskladij med različnimi investitorji, kar otežuje popolno sinhronizacijo posegov.

Optično omrežje ni v pristojnosti Mestne občine Nova Gorica. Dela, ki jih izvaja operater, še niso zaključena. V sklopu projekta je predvidena končna sanacija površin in odstranitev nadzemnih vodnikov po zaključku vseh pogodbeno določenih aktivnosti.

1. **SVETNIK ANTON HAREJ** je podal naslednjo pobudo:

Moja današnja pobuda se dotika uporabe totalitarnih simbolov tako na spomenikih druge svetovne vojne kakor tudi na mlajih, ki so v našem narodu sicer prisotni že stoletja.

Ugotavljam namreč, da se kljub 35 letni demokratizaciji, še nismo otresli teh simbolov. Na žalost ugotavljam tudi, da se simboli obnavljajo na spomenikih padlim v drugi svetovni vojni. Očitno nimamo afinitete niti pri predlagateljih obnove, niti pri odločevalcih, niti pri financerjih teh obnov.

Ravno tako gre pobuda krajevnim in vaškim skupnostim, sploh pa javnim zavodom kot je npr. PGD, da se v prihodnje pri postavljanju mlajev izogibajo uporabe totalitarnih simbolov, pač pa uporabijo simbole, ki združujejo in ne delijo. Slovenska trobojnica je na mlaju plapolala že ob pomladi narodov, tudi Šempaskem leta 1868.

Prav je, da uporabljamo simbole, ki nas povezujejo in ne tistih, ki nas delijo.

**Župan** je posredoval naslednji odgovor:

Svetniška pobuda navaja uporabo ‘totalitarnih simbolov’, pri čemer ne pojasni, kateri so ti totalitarni simboli, kdo in kdaj naj bi jih razglasil za totalitarne in zakaj naj bi razdvajali. Glede na navedbo o ‘mlajih’ je mogoče sklepati, da gre za uporabo t.i. ‘delavske zastave’, kateri ‘totalitarni simboli’ naj bi se obnavljali na spomenikih II. Svetovne vojne pa ni jasno. Pri uporabi katerega koli simbola gre za temeljno človekovo pravico do svobode govora. Gre torej za vprašanja, pri katerih organi lokalne samouprave nimajo pristojnosti odločanja. Evropska konvencija o človekovih pravicah v 10. členu določa: “Vsakdo ima pravico do svobodnega izražanja. Ta pravica obsega svobodo mišljenja ter sprejemanja in sporočanja obvestil in idej brez vmešavanja javne oblasti in ne glede na meje.”

Konvencija ne varuje le vsebine idej in informacij, ki se izražajo, ampak tudi obliko, v katerih se posredujejo. Navedeni člen zato varuje tudi neverbalno komunikacijo idej in občutkov (impressions), med katere sodijo tudi nošenje in razkazovanje simbolov ter razna simbolična dejanja. Evropsko sodišče za človekove pravice (ESČP) je razsodilo, da pomeni razkazovanje simbolov, povezanih s političnim gibanjem ali organizacijo, kot je npr. zastava, možnost izražanja posameznikove identifikacije z idejami ali možnost zastopanja ideje in da zato sodi pod »izražanje« v smislu konvencije. ESČP je nadalje razsodilo, da je svoboda govora oz. izražanja lahko omejena z izjemami, vendar pa se morajo le te »ozko razlagati«, prav tako pa je »treba prepričljivo ugotoviti potrebo za omejitve«. Omejitve je treba še bolj restriktivno tolmačiti, ko gre za politični govor (»political speech«).

Predlagatelji tovrstnih pobud, kot je pričujoča svetniška pobuda se morajo tako zavedati, da bi lahko njihov predlog pomenil poseg v, z mednarodnimi akti in slovensko ustavo, zavarovano pravico do svobode govora.

1. **SVETNICA MAG. ELENA ZAVADLAV UŠAJ** je postavila naslednje svetniško vprašanje:

Na nas so se obrnili zaposleni predvsem iz javnih institucij, ki so do odprtja zdravstvenega doma brezplačno parkirali na parkirna mesta, ki so bila postavljena na začasnem parkirišču ob Ulici Gradnikove brigade. Z otvoritvijo zdravstvenega doma se je navedeno parkirišče ukinilo in vrnilo v prvotno stanje, istočasno pa se je odprla parkirna hiša, ki je zaenkrat brezplačna. V kratkem pa bo parkiranje v njej plačljivo. Tako, da bo zaposlenim predvsem iz zdravstvenega in zobozdravstvenega doma ter lekarne na voljo le parkiranje na makadamskem parkirišču. Ker pa na njem parkirajo vsi, ki se pripeljejo v Novo Gorico delat in tudi stanovalci iz sosednjih blokov, parkirišče ne zadošča potrebam. Hkrati pa tudi ne bo dovolj parkirnih mest v garažni hiši, da bi si vsi proti plačilu zagotovili parkirno mesto v njej. Pred izgradnjo garažne hiše in prizidka zdravstvenega doma, so prej navedeni zaposleni imeli na voljo brezplačna parkirna mesta tudi na parkirnih mestih, ki jih sedaj ni več, ker na tem mestu stoji prizidek zdravstvenega doma. Vsi navedeni zaposleni, ki se v mesto pripeljejo delat se počutijo oškodovane, ker nimajo več na voljo dovolj parkirnih mest za brezplačno parkiranje v delovnem času. Hkrati pa v kolikor se poslužijo vsakodnevnega plačevanja parkirnine, jim to pomeni prevelik strošek ob dohodkih, ki jih prejemajo kot javni uslužbenci, saj z zadnjo plačno reformo se jim plače niso povečala sorazmerno z rastjo življenjskih stroškov in jim vsak evro zato pomeni veliko. Ker se počutijo pozabljene, prosijo za pojasnila v zvezi z navedeno problematiko.

Zato postavljam svetniško vprašanje z namenom, da se prej navedenim zaskrbljenim zaposlenim poišče ustrezna rešitev in prosim za stališče oz. pojasnila Mestne občine Nova Gorica pri reševanju te problematike.

**Občinska uprava** je posredovala naslednji odgovor:

Kot je že župan na seji odgovoril, občina ni dolžna zagotavljati brezplačna parkirna mesta za zaposlene v Novi Gorici, pač pa je dolžna urejati parkirno politiko oziroma politiko mirujočega prometa, ki bo v interesu vseh prebivalcev in obiskovalcev. Prizadevanja na tem področju so in bodo šla v smeri zmanjševanja števila avtomobilov v mestu in spodbujanja bolj trajnostnih oblik mobilnosti, s ciljem izboljšanja kakovosti življenja in bivalnega prostora. Za dosego tega cilja pa bo potrebno sprejeti tudi manj všečne ukrepe, tudi v smislu plačljivosti parkirnih mest. Zaenkrat je v Novi Gorici plačljivih parkirnih mest, v primerjavi z brezplačnimi, zelo malo, saj je plačljivih parkirnih mest okrog 500 (vključno z novo parkirno hišo nekaj čez 700), medtem ko je javno dostopnih in brezplačnih parkirnih mest na območju mesta okrog 7000. Glede na navedeno število parkirnih mest, zaposlenim v Novi Gorici parkiranje ne bi smelo predstavljati večje težave. Nova Gorica je relativno majhno mesto; pot z enega konca mesta na drugega večina ljudi lahko prehodi brez težav. Občina pa ponuja tudi bolj trajnostne oblike prometa - dobro je namreč pokrita z javnim sistemom za izposojo koles, ki je tudi čezmejno povezljiv, poleg tega pa nudi tudi brezplačni mestni avtobus.

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦

**NEZADOVOLJSTVO OZ. NESTRINJANJE S PREJETIM ODGOVOROM, PRIPOMBE, VPRAŠANJA IN PREDLOGI TER POBUDE OZIROMA POHVALE:**

1. **SVETNIK NEĐAT ŠALJA** je izrazil naslednje nezadovoljstvo s prejetim odgovorom in naslovil naslednjo pobudo:

Izražam nezadovoljstvo s prejetim odgovorom na podano pobudo problematike priseljencev v Mestni občini Nova Gorica. V odgovoru, ki ga je podala občinska uprava glede dodatnih kadrovskih okrepitev v okviru nadstandardnih zaposlitev, želim poudariti, da se zaposlitve v okviru nadstandardnih zaposlitev kar krčijo. Vsakič, ko se oseba upokoji, se delovno mesto zapre. Zanima me, koliko zaposlitev svetovalnih delavcev je bilo financiranih in nadstandardno pred 10 leti in koliko jih je danes? Potrebe po svetovalnih delavcih obstajajo, problemov je vedno več, pojavljajo se težave, s katerimi se pred leti šole še niso srečevale, veliko izzivov je povezanih tudi z integracijo priseljencev, ki je ni mogoče posploševati, saj imajo šole različno število priseljencev. Šole se na povabilo za pomoč preko javnih del ne odzivajo, ker so javna dela razpisana in brezposelne osebe različno izobraženih stopenj in smeri, kar ne pomeni, da so primerne za delo v šoli, kaj šele za delo z učenci, ki imajo kakršnekoli težave. Pri pomoči šolam moramo upoštevati, da so izobrazba, znanje in sposobnosti zelo pomembni. Mestna občina Nova Gorica pa, kot zgoraj navedeno, že namenja materialno pomoč za integracijo priseljencev, kljub temu, da to ni zakonska obveza lokalnih skupnosti. Zanima me, ali šole dobijo namensko sredstva in za integracijo priseljencev. O tem nimam podatkov. Naj še navedem, da so na področju osnovnošolskega izobraževanja lokalne skupnosti v skladu z veljavno zakonodajo dolžne zagotavljati sredstva za materialne stroške objektov, v katerih poteka osnovnošolsko izobraževanje, za nakup opreme, investicijsko vzdrževanje objektov ter za same investicije. To financiranje ni vezano na integracijo priseljencev.

Bi dal pa še eno malo pobudo. V najnovejšem dokumentarnem filmu »Novi sošolci« režiserja Tonija Cahuneka je prikazana problematika otrok priseljencev iz tujih držav, še posebej pa je izpostavljeno Kosovo. V nekaterih slovenskih občinah je rešitev zaposlitve kulturnega mediatorja pomembno prispevala k izboljšanju integracije priseljencev na področju šolstva, zdravstva in sociale. S pomočjo kulturnega mediatorja je izboljšana komunikacija pri urejanju vpisa v šolo, obiskih, roditeljskih sestankih, pogovornih ur, obiskih zdravnika, urejanje socialnih transferjev ter razgovorih na CSD-ju. Menim, da film ustrezno naslavlja problematiko in pripomore k razbijanju stereotipov, predvsem pa prikaže stiske otrok pri vstopu v šolo, drugačen izobraževalni sistem, učno socialno okolje. Tudi s podporo MONG pričakujem spodbudo pri projekciji filma v šolah med učenci in zaposlenimi v jeseni 2025, saj bi to pomembno pripomoglo k premagovanju medkulturnih ovir.

**Občinska uprava** je posredovala naslednji odgovor:

Nadstandardne zaposlitve v osnovnih šolah so bile pred leti vpeljane na podlagi predlogov šol in odražajo njihove želje in potrebe. Poleg drugih strokovnih delavcev v prvem razredu so to svetovalni delavci, računovodski delavci, administratorji, kuharji,…Občinska uprava dosledno izvršuje veljavni sklep o nadstandardu, ki ga je sprejel mestni svet in ki v primeru upokojevanja, razen ko gre za druge strokovne delavce v prvem razredu, nadomeščanja upokojenih delavcev ne predvideva. Število svetovalnih delavcev, financiranih iz nadstandarda MONG je bilo pred desetimi leti 2,56, danes jih je v nadstandardu še 0,75. Razlog za to je tudi povečan normativ, ki ga je država sprejela in s katerim so vse šole pridobile dodatne deleže svetovalnih delavcev, ki jih financira Ministrstvo za vzgojo in izobraževanje.

Mestna občina Nova Gorica namenja materialno pomoč za priseljence preko financiranja zaposlitve, programov in projektov, ki so povezani z integracijo in to neposredno izvajalcem, ki tako pomoč izvajajo.

V vsakem primeru pa je glavna naloga lokalne skupnosti, skladno z veljavno zakonodajo, zagotavljati sredstva za materialne stroške objektov, v katerih poteka osnovnošolsko izobraževanje, za nakup opreme, investicijsko vzdrževanje objektov ter za same investicije, kar predstavlja za občinski proračun veliko finančno breme. Prej navedene podatke navajamo z namenom seznanitve z obveznostmi lokalne skupnosti na področju osnovnošolskega izobraževanja.

Občinska uprava podpira predvajanje dokumentarnega filma v šolah, v kolikor je vsebina primerna in ustrezno naslavlja problematiko, če ga bodo ravnatelji uvrstili v letni program dela.

1. **SVETNICA DAMJANA PAVLICA** je izrazila naslednje nezadovoljstvo s prejetim odgovorom:

Dobila sem odgovor na mojo pobudo glede pošte, glede Mercatorja in še ostalih stvari, kar sem navedla. Predlagam vam, da pohitite z razgovori s Pošto Slovenije, da vam v naslednjem mandatu ne bo kdo rekel, zakaj centra, logističnega centra niste zgradili, kot ste vi odgovorili meni. Glede zapiranja poslovalnic Mercatorja nisem prejela odgovora. Čeprav je Mercator podjetje v zasebni lasti, bi lahko, bi bilo prav, da bi z njimi stopili v kontakt in preverili možnost, da se to ne zgodi. Sicer pa bi bilo pametno, da se pogovarjate z drugimi trgovskimi verigami, ki bi bile mogoče pripravljene poslovalnice prevzeti. Naj se ne pozabi prebivalcev podeželja. Potrudimo se, da se razmere na podeželju izboljšujejo, ne slabšajo.

**Občinska uprava** jeposredovala naslednji odgovor:

Svetnici se zahvaljujemo za vprašanje in podajamo naslednja pojasnila: Z upravo in pristojnimi službami Pošte Slovenije smo v stalnem stiku in pogovorih o pogojih in možnosti izgradnje logističnega centra.

Na poslovne odločitve družbe Mercator žal nimamo vpliva. Kljub temu smo opravili kar nekaj pogovorov v smeri, da do zaprtja manjših poslovalnic ne bi prišlo. Razlogi za zaprtje so po zagotovilih družbe poslovnega značaja. Pogovarjamo se z vsemi lokalnimi družbami, ki delujejo na tem področju in bi potencialno lahko prevzele poslovanje trgovin. Pogovore smo razširili tudi na večje družbe, a zanimanja za prevzem malih poslovalnic ni. Dodatno težavo predstavlja dejstvo, da družba Mercator zaradi konkurenčne klavzule ne prodaja ali oddaja prostorov za opravljanje iste - konkurenčne dejavnosti drugim podjetjem.

Skrb za razvoj podeželja je vsekakor velika, zato tudi vlagamo vse napore, da bi bilo življenje občanov na podeželju približno enako kakovostno in prijazno kot v mestu.

Miran Ljucovič

vodja Službe za mestni svet in krajevne skupnosti